钦定古今图书集成/明伦汇编/宫闱典/第005卷 > 《宫词七首》洪贯
## 钦定古今图书集成/明伦汇编/宫闱典/第005卷 > 《宫词七首》洪贯

花阴长日卧韩卢，闲看帘前燕引雏。听得内家宣画
本，君王要按《美人图》。

隔花女伴笑呼名，新试宫鞋月下行。倦剧归来更漏
永，一帘秋水浸桃笙。

淡服慵妆似出家，银屏添水浸荷花。香销日午经千
遍，冰碗新尝上赐瓜。

月殿清虚舞素娥，银桥百尺夜曾过。一从传得《霓裳
曲》，玉版新词觉更多。

别院笙歌别是春，芙蓉屏幛隔风尘。玉鱼金钥年年
在，鹦鹉笼中解唤人。

金屋无情老岁华。春风落尽海棠花。同来女伴休相
笑。乞得新恩许出家。

双飞金凤翠云翘，舞袖三千尽绛绡。一自銮舆西幸
后，白头如梦说前朝。